b'\n_START_ARTICLE_\n\xc5\xa0tefan Prvokronani\n_START_SECTION_\nMladost\n_START_PARAGRAPH_\n\xc5\xa0tefan Nemanji\xc4\x87 je bil drugi sin velikega kneza \xc5\xa0tefana Nemanje in Anastazije. Njegov starej\xc5\xa1i brat in Nemanjev nasledik Vukan je vladal v Zeti in pokrajinah okoli nje (najvi\xc5\xa1ja apana\xc5\xbea), mlaj\xc5\xa1i brat Rastko, bolj znan kot Sveti Sava, pa je vladal v Humu. _NEWLINE_Leta 1191 so Srbijo napadli Bizantinci in opusto\xc5\xa1ili dolino Ju\xc5\xbene Morave. Nemanja jih je za\xc4\x8del napadati in prisilil cesarja Izaka II. Angela, da je sklenil mir in svojo ne\xc4\x8dakinjo Evdokijo Angelino poro\xc4\x8dil z Nemanjevim sinom \xc5\xa0tefanom. \xc5\xa0tefan Nemanji\xc4\x87 je po poroki dobil naziv sebastokrator.\n_START_SECTION_\nSpor za nasledstvo\n_START_PARAGRAPH_\nNa napisu iz leta 1191  v cerkvi sv. Luke v Kotorju je Vukan naslovljen kot "kralj Duklje, Dalmacije, Travunije, Toplice in Hvosna"._NEWLINE_\xc4\x8ceprav je bil Vukan Nemanjev najstarej\xc5\xa1i sin, bi Nemanja na srbskem prestolu raje videl \xc5\xa0tefana (II.), predvsem zato, ker je bil poro\xc4\x8den z bizantinsko princeso Evdokijo. Zgleda, da je o\xc4\x8detova izbira spodbudila Vukana, da se je razglasil za kralja Duklje, a je kljub temu vladal pod o\xc4\x8detovo nadoblastjo. \xc5\xa0tefan Nemanje je 25. marca 1196 sklical skup\xc5\xa1\xc4\x8dino v Rasu, na kateri je uradno abdiciral v korist svojega drugega sina \xc5\xa0tefana in mu prepustil vse svoje posesti. Njegova odlo\xc4\x8ditev ni bila skladna s tradicionalno pravico prvorojenca, da nasledi svojega o\xc4\x8deta, zato je Vukan ni sprejel. Nemanja se je umaknil v samostan Sv. Petra in Pavla in privzel samostansko ime Simeon. Od tam se je preselil v samostan Studenica, \xc5\xbeena Anastazija pa samostan Kristusove matere v Kur\xc5\xa1umliji. Po ve\xc4\x8d pro\xc5\xa1njah sina Save je leta 1197 od\xc5\xa1el v samostan Vatoped na Atosu. Leta 1198 sta o\xc4\x8de in sin ponovno zgradila poru\xc5\xa1eni pravoslavni samostan Hilandar, ki ga je Srbom v trajno last prepustil bizantinski cesar. Hilandar je postal sredi\xc5\xa1\xc4\x8de srbske duhovne kulture. Simeon je umrl 13. februarja 1199._NEWLINE_Dokler je bil Nemanja \xc5\xa1e \xc5\xbeiv, Vukan ni oporekal \xc5\xa0tefanovemu vladanju, kmalu po njegovi smrti pa se je za\xc4\x8del bratu upirati in zahteval polo\xc5\xbeaj velikega kneza. Podporo je dobil v ogrskemu kralju Emeriku (vladal 1196-1204), ki je bil takrat v vojni z Drugim bolgarskim cesarstvom in je potreboval zaveznika. Vukan je leta 1202 s pomo\xc4\x8djo ogrskih \xc4\x8det  uspel strmoglaviti \xc5\xa0tefana in ga prisiliti na beg v Bolgarijo. Z napisa iz leta 1202-1203 je razvidno, da se je Vukan takrat naslavljal z "veliki \xc5\xbeupan  Vukan, vladar Srbskih de\xc5\xbeel, Zete, primorskih mest in Ni\xc5\xa1ave"._NEWLINE_V zameno za ogrsko pomo\xc4\x8d je Vukan postal ogrski vazal in obljubil, da se bo spreobrnil v katoli\xc5\xa1tvo, \xc4\x8de mu bo pape\xc5\xbe podelil naslov kralja. Kot ogrski vazal se je kmalu zapletel v spore z Bolgarijo. Leta 1203 ga je napadla bolgarska vojska in osvojila Ni\xc5\xa1. V kaosu, ki je sledil, se je \xc5\xa0tefanu uspelo vrniti v Srbijo in leta 1204 ponovno prevzeri oblast. Vukan se je moral umakniti na svoje posesti v Zeti. _NEWLINE_\xc5\xa0kof Sava je medtem na Atosu ustanovil zibelko srbskega kr\xc5\xa1\xc4\x8danstva. Pozimi leta 1205/1206 ali 1206/1207 se je vrnil v Srbijo in spravil sprta brata. Posmrtne ostanke svojega o\xc4\x8deta Svetega Simeona je z Atosa prenesel v samostan Studenica. \xc5\xa0tefan ga je prosil, naj s svojim spremstvom ostane v Srbiji, kar je tudi storil in za\xc4\x8del \xc5\xa1iriti pravoslavje in izobra\xc5\xbeevati srbsko ljudstvo. Brata sta ustanovila ve\xc4\x8d cerkva in samostanov, med njimi tudi samostan \xc5\xbdi\xc4\x8da._NEWLINE_Vukan je nadaljeval vladanje kot naslovni kralj Zete in leta 1209 odstopil v korist svojega sina Jurija. Jurij naj bi vladal kot naslovni kralj, vendar je v listini iz samostana Studenica iz leta 1209 omenjen samo kot veliki knez. Vukan je umrl verjetno leta 1209 ali kmalu zatem.\n_START_SECTION_\nVeliki knez\n_START_PARAGRAPH_\nSmrti bolgarskega carja Kalojana, ki je osvojil Beograd, Brani\xc4\x8devo, Ni\xc5\xa1 in Prizren, je sledila nasledstvena vojna. Prestol je zasedel najbolj ambiciozen bolgarski plemi\xc4\x8d Boril in  izgnal Aleksandra Slava, Ivana Asena II. in sebastokratorja Streza, vse iz Asenove dru\xc5\xbeine.  Strez, Borilov bratranec ali celo brat, se je zatekel v Srbijo, kjer je bil toplo sprejet na dvoru \xc5\xa0tefana II. Boril je posku\xc5\xa1al z darili in podkupninami   dose\xc4\x8di njegovo izro\xc4\x8ditev, vendar mu to ni uspelo, za voja\xc5\xa1ko intervencijo pa je bil pre\xc5\xa1ibak, ker je pri Plovdivu do\xc5\xbeivel te\xc5\xbeak poraz v bitki z Latinci. _NEWLINE_Po smrti \xc5\xa0tefanovega strica Miroslava Humskega je \xc5\xa0tefan za njegovega naslednika imenoval Andreja Mirosavljevi\xc4\x87a, s \xc4\x8dimer se humsko plemstvo ni strinjalo. Slednje je za humskega kneza izbralo njegovega brata Petra. Peter je izgnal Andreja in Miroslavovo vdovo, sestro bosanskega bana Kulina. Andrej se je zatekel v Ra\xc5\xa1ko na dvor \xc5\xa0tefana II., Peter pa se je medtem uspe\xc5\xa1no vojskoval z Bosno in Hrva\xc5\xa1ko. \xc5\xa0tefan se je postavil na Andrejevo stran in za\xc4\x8del vojno za Hum in Popovo polje. Peter je bil pora\xc5\xbeen in pobegnil preko Neretve in \xc5\xa1e naprej vladal zahodno in severno od Neretve na ozemlju, ki ga je za nekaj \xc4\x8dasa okupiral Andrej II. Ogrski. \xc5\xa0tefan je vrhovno oblast v Humu predal svojemu sinu Radoslavu, Andreju pa prepustil Popovo polje in obalne dele Huma, vklju\xc4\x8dno s  Stonom. Po Radoslavovi smrti so se njegove posesti priklju\xc4\x8dile k Andrejevim._NEWLINE_Jurij (\xc4\x90or\xc4\x91e) Zetski je posku\xc5\xa1al sam prevzeti oblast na Andrejevih posestih in morda zato leta 1208 sklenil zavezni\xc5\xa1tvo z Bene\xc5\xa1ko republiko in priznal njeno suverenost. Benetke so po \xc4\x8detrti kri\xc5\xbearski vojni (1204) posku\xc5\xa1ale raz\xc5\xa1iriti svoj nadzor nad jadranskimi pristani\xc5\xa1\xc4\x8di in uspele leta 1205 ukloniti Dubrovnik. Jurij tega ni posku\xc5\xa1al prepre\xc4\x8diti._NEWLINE_Jurij je obljubil Benetkam voja\xc5\xa1ko pomo\xc4\x8d, \xc4\x8de bi se jim uprl njihov vazal Dimitrij Progoni, albanski gospod Kruje. Obljuba je bila verjetno povezana s sporom med Ra\xc5\xa1ko in Zeto. \xc5\xa0tefan II. je namre\xc4\x8d leta 1208 z Dimitrijem poro\xc4\x8dil svojo h\xc4\x8derko Komneno, da bi utrdil politi\xc4\x8dne vezi. Ko je Krujo osvojil epirski despot Mihael I. Komnen Dukas je ostal Dimitrij brez vseh virov. Po smrti je svoje ozemlje zapustil \xc5\xbeeni Komneni, ki se je kmalu zatem poro\xc4\x8dila z Grko-Albancem Gregorjem Kamonom. Slednji je prevzel oblast v Kruji in utrdil skrhane vezi s Srbijo. Leta 1216 je \xc5\xa0tefan, verjetno z voja\xc5\xa1ko akcijo, prevzel oblast v Zeti in Jurij je izginil iz zgodovinskih virov. \xc5\xa0tefan je v Zeti vladal morda osebno ali je oblast prenesel na svojega sina \xc5\xa0tefana Radoslava. Zeta v tem obdobju ni imela posebnega statusa._NEWLINE_Despot Mihael Epirski je osvojil Skadar, nadaljnje prodiranje pa so Srbi ustavili. Leta 1214 ali 1215 ga je umoril eden od njegovih slu\xc5\xbeabnikov. Nasledil ga je polbrat Teodor Komnen Dukas, ki je vodil zelo agresivno politiko. S \xc5\xa0tefanom II. se je povezal s poroko svoje h\xc4\x8derke Ane Dukaine Angeline s \xc5\xa0tefanovim sinom \xc5\xa0tefanom Radoslavom.\n_START_SECTION_\nKronanje in avtokefalnost Cerkve\n_START_PARAGRAPH_\n\xc5\xa0tefan si je dolgo \xc5\xbeelel imenovanje za kralja in posku\xc5\xa1al dobiti krono od samega pape\xc5\xbea. Ob tem ni jasno, kaj je pape\xc5\xbeu obljubil glede polo\xc5\xbeaja katoli\xc5\xa1ke Cerkve, ki je imela veliko privr\xc5\xbeencev v zahodnem in obalnem delu njegove kne\xc5\xbeevine. Pape\xc5\xbeev legat je v Srbijo kon\xc4\x8dno pri\xc5\xa1el leta 1217 in \xc5\xa0tefana kronal za srbskega kralja. Napredovanje katoli\xc5\xa1ke Cerkve v Srbiji ni trajalo dolgo, ker je bilo v nasprotju z interesi  srbske duhov\xc5\xa1\xc4\x8dine. Tudi kronanje samo je naletelo na velik odpor. Sava je v znak protesta zapustil Srbijo in se vrnil  na Atos. \xc5\xa0tefanovi odnosi s pape\xc5\xa1tvom so motili tudi kasnej\xc5\xa1o pravoslavno duhov\xc5\xa1\xc4\x8dino: medtem ko je \xc5\xa0tefanov in Savin sodobnik Domencijan zapisal, da je kronanje opravil pape\xc5\xbeev legat, je Teodozij Hilandarski stoletje kasneje trdil, da ga je kronal Sveti Sava. Neskladje je zgodovinarje privedlo do zaklju\xc4\x8dka, da sta bili opravljeni dve kronanji, sodobni zgodovinarji pa so soglasni, da ga je kronal samo pape\xc5\xbeev legat.\n_START_SECTION_\nZapu\xc5\xa1\xc4\x8dina\n_START_PARAGRAPH_\nPo legendi je bilo na cesti med Budvo in Petrovcem gosti\xc5\xa1\xc4\x8de, pred katerim je stal steber z vr\xc4\x8dem vina za \xc5\xbeejne popotnike. Iz njega je, po legendi, pil tudi \xc5\xa0tefan med obiskom svojega sorodnika, bene\xc5\xa1kega do\xc5\xbea Dandola. _NEWLINE_Leta  1223 ali 1226 naj bi zgradil cerkev Marijinega vnebovzetja in tako ustanovil samostan Re\xc5\xbeevi\xc4\x87i.'